壽陳龍圖
作者：曾丰
朝代：宋

paragraphs: 參差鴛瓦封清霜，玉虬薦瑞初騰驤。
三山一夜應圖讖，曉來沙磧堪褰裳。
瑩煌戟戶掛弧矢，瑞氣氤氳結霞綺。
帝令來作金鼎和，趁得寒梅雪香蕊。
精神照座如神仙，滔滔揮翰傾河源。
杜詩韓筆繼騷雅，鳳髓鸞膠家世傳。
皇皇轡絡輝鄉國，春逐霜蹄滿南陌。
禁城龍閣儼圖書，班近天顔還咫尺。
泥書細札九天飛，好看錦衣蒙衮知。
亨時得路方平坦，沙堤犖錯黄金羈。
年年愛日回南陸，慶壽階庭照蘭玉。
南陸仙翁識姓名，星官曾見刊瓊籙。